KIRJALLINEN KYSYMYS E-1850/98

esittäjä(t): Carlos Pimenta (PPE) komissiolle

(12. kesäkuuta 1998)

Aihe: Tshernobylin ydinvoimalan sulkemisen ja K2 ja R4-reaktoreiden valmiiksi rakentamisen taloudellinen tukeminen Ukrainassa

1. Ottaen huomioon huolen ydinturvallisuudesta ja taloudelliset sitoumukset, jotka liittyvät Tshernobylin ydinvoimalan sulkemiseen ja K2 ja R4-reaktoreiden valmiiksi rakentamiseen, miten komissio perustelee sen, että se on selvästi jättänyt ottamatta huomioon kaksi EJKP:n vuonna 1997 teettämää raporttia, joiden mukaan K2 ja R4-reaktoreiden vaihtoehto on hylättävä? Onko komissiolla hallussaan uusi tutkimus, jossa asetutaan kannattamaan tätä vaihtoehtoa? Onko komissio valmis järjestämään avoimen keskustelun tästä tutkimuksesta ja vuonna 1997 esitetyistä tutkimuksista?

2. Mitä takuita Ukraina on antanut siitä, että se sulkee Tshernobylin ja saa vastineeksi kaksi uutta reaktoria täysin ilmaiseksi?

3. Katsooko komissio, että K2 ja R4-reaktoreita koskevat investointi- ja määräaika-arviot ovat luotettavia? Missä määrin komissio on ottanut huomioon edullisemman esimerkin, jonka Tsekin tasavallassa valmiiksi rakennettu ydinvoimala ilmeisesti tarjoaa?

4. Minkä vastauksen komissio antaa parlamentin äskettäin esittämään kysymykseen, joka koskee Ukrainan osuutta yhteisön rahoituksesta, joka on jo myönnetty Tshernobylin voimalalle? Mitä takuita komissiolla on myönnettyjen varojen tulevasta hallinnoinnista? Mikä on Tshernobylin voimalaan ja K2 ja R4-reaktoreiden valmiiksi rakentamiseen myönnettyjen varojen kokonaismäärä (lahjoitukset ja lainat) Tshernobylin onnettomuudesta lähtien?

5. Tshernobylin voimalan sulkeminen täysine turvatoimineen ja K2 ja R4-reaktoreiden valmiiksi rakentaminen vaatii länneltä vielä 2,4 miljardin USD sijoituksen, josta suuri osa tulee EU:sta. Tuleeko näiden varojen käyttäminen sulkemaan pois kaiken muun rahoituksen, jolla vahvistettaisiin Ukrainan energiatehokkuutta, mitä yleisesti pidetään ensisijaisen tärkeänä tavoitteena?

6. Ottaen huomioon, että rahoitussitoumusten painopiste on EU:ssa, onko komissiolla mitään tietoa siitä, missä määrin EU:ssa ja muualla toimivat yritykset osallistuvat näiden hankkeiden toteuttamiseen?

Komission jäsenen Hans van den Broekinkomission puolesta antama lausunto

(8. heinäkuuta 1998)

1. Euroopan jälleenrakennus- ja kehityspankki (EBRD) on äskettäin saanut päätökseen uuden perinpohjaisen tutkimuksen Kmelnitski 2 ja Rovno 4 ydinvoimaloiden taloudellisista näkökohdista. Kyseinen tutkimus asetetaan yleisön saataville osana Ukrainan viranomaisten järjestämää kansalaisten konsultointimenettelyä.

2. Ukrainan hallitus on hyväksynyt Tsernobylin ydinvoimalan sulkemisen teollistuneimpien maiden G7-ryhmän ja komission kanssa vuonna 1995 allekirjoittamassaan yhteisymmärryspöytäkirjassa. Tsernobylin sulkeminen on yksi Euratomin ja EBRD:n luottojen täytäntöönpanoon liittyvistä ehdoista. Luotonantajat vaativat tarvittavat vakuudet (valtion takaus ja muut vakuudet) luottojensa asianmukaisen hoidon varmistamiseksi.

3. Kuten muissakin tällaisissa hankkeissa Kmelnitski 2 ja Rovno 4 ydinvoimaloiden loppuun saattamista koskevan työn investointikustannuksia ja aikataulua koskevia arvioita joudutaan jatkuvasti tarkistamaan käytettävissä olevien tietojen ja tutkimusten perusteella.

4. Tsernobylin hankkeille myönnettyjen lahjoitusvarojen hallinto riippuu varojen lähteistä (Euroopan jälleenrakennus- ja kehityspankin ydinturvallisuustili, kyseisen pankin Tsernobylin reaktorisuojarahasto, Tacis). Suunnitellun lainarahoituksen hallinto on Euratomin lainoihin ja EBRD:n lainoihin sovellettavien menettelyjen mukainen. Tacis-ohjelman mukaisesti Ukrainalle myönnetty yhteisön rahoitus yhteisymmärryspöytäkirjan täytäntöönpanemiseksi on 100 miljoonaa ecua, jonka ulkopuolelle jää Tsernobylin reaktorisuojarahastoa koskeva rahoitusosuus.

5. Tsernobyliä koskevien hankkeiden rahoitus ei sulje pois muiden varojen myöntämistä Ukrainan energiatehokkuuden vahvistamiseksi. Tacis-ohjelmasta tuetaan jatkossakin tällaisia hankkeita Ukrainan kansallisten toimintaohjelmien puitteissa.

6. Tacis-ohjelmasta rahoitettavissa hankkeissa vain yhteisön yritykset ja Tacis-ohjelman edunsaajamaista olevat yritykset ovat kelpoisia tekemään sopimuksen. EBRD:n alaisten erityisrahastojen osalta yhteisö vastaanottaa säännöllisesti tietoja siitä, miten sopimukset myönnetään. On kuitenkin otettava huomioon, että monet näistä sopimuksista myönnetään todennäköisesti yhteisön yrityksistä ja yhteisön ulkopuolisista yrityksistä muodostetuille yhteenliittymille.